MALE VELIKE BORBE

Kratka priča je varljivo jednostavna forma, i samim time, upravo zbog svoje pritvornosti, zbog sklonosti da nas prevari, predstavlja jednu od najzanimljivijih literarnih formi. Neveliko delo, koje, učiniće nam se, ne iziskuje mnogo vremena i umeća, može sadržati čitave živote, sudbine, svetove. Problem je u tome što samo spolja gledano kratka priča ne iziskuje ni vreme, ni umeće. Iznutra, kada se uhvatite u koštac s pisanjem, uviđate da je zadatak više nego složen. Stvoriti svet na nekoliko stranica? Navesti čitaoca da se nasmeje – ili rasplače – u samo nekoliko redova? U nekoliko dijaloga? Onaj ko je pokušao da se izbori s tim znaće o čemu govorim...

Ovih više od stotinu autora koji su poslali priče na ovogodišnji konkurs za kratku priču Miodrag Borisavljević, svako na svoj način i po svojoj meri, poseduju to znanje. Neki su se uspešnije borili s neobičnom malom zveri na papiru, neki možda sa manje uspeha, makar u ovoj turi, ali svako od njih je pokušao da je ukroti i bilo mi je zadovoljstvo upoznati se sa toliko gladijatora spremnih da uposle pero i otvore dušu.

Teme koje su obrađivali su razne, načini na koje su ih obrađivali šaroliki. Bilo je tu brojnih reminiscencija, priča o starijim generacijama, o životu u malom gradu i/ili na selu, ali i o velegradskoj klaustrofobiji i otuđenosti čoveka od svog bližnjeg. Bilo je priča o traganju za identitetom, o pokušaju da se razume drugi, ali i preispitivanju sopstvenog bića, priča o intimnostima i mukama koje one, ili njihovo odsustvo, donose, osvrtalo se i na rat(ove), na krhki mir, unutrašnji ili spoljašnji, na običaje, sujeverja, generacijske i razne druge jazove. Bilo je i nekoliko vrlo poetskih tekstova, kao i poneka fantazija, čak i naučna fantastika.

Od svega toga, od svih tih malih velikih borbi na papiru, nije bilo lako načiniti uži izbor. Negde je stil odnosio prevagu, negde bi prevagu odnela fabula. Negde bi iskočila neka sjajna rečenica, negde bi pred očima zaigrala intrigantna slika... Napravivši prvo izbor od tridesetak priča, shvatio sam da moram biti oštriji sudija, da je potrebno izdvojiti priče koje su na naki način uspele na oba ključna polja, stilskom i sadržinskom. Takvim filtriranjem se izdvojilo deset priča koje su, po mom mišljenju, književnoumetnički najzaokruženije. Što ne znači da su bez mana. (Teško je, možda i nemoguće, napisati nešto bez mane. Na svu sreću. Jer, ko bi voleo te sterilne, savršene radove?) Nekima od njih će dobro doći pažljiva lektura. Neke bi možda izvukle korist iz blagih uredničkih intervencija. Ali tih deset – to su one koje u obliku u kom su, rekao bih, najčvršće stoje na svojim nogama.

A iz njih je, onda, trebalo izvući samo jednu. Možda i najteži zadatak. Pažljivo sam ih iščitavao, baveći se nijansama. Iznova sam se vraćao na to kako su napisane, kao i o čemu govore. Kakav utisak ostavljaju, koliko o njima razmišljam nakon što ih pročitam. Priča „Pješčanik“ je od samog starta, to jest, od mog prvog čitanja, ostavila snažan utisak. Njene noge, da se poslužim opet tom slikom, kao da su bile najstabilnije. Stilski ujednačena, tečno napisana, jezikom koji je precizan, ali nije suv, već poseduje određenu eleganciju, nudi pripovest koja je vrlo neobična i, ako bismo morali da je žanrovski odredimo, najlakše bi bilo odložiti je na policu s delima magijskog realizma – pripovest koja se, uprkos nadrealnim i snolikim elementima, lako savladava i čija svaka slika jasno ostaje utisnuta u nama, sve do efektnog kraja. Nije to, naravno, jedina priča koja sa sigurnošću vlada svojim elementima. Iz užeg izbora svakako bih mogao da pomenem priču „Sećanje na Kojota“ i, recimo, priče „Suženje kolovoza“ i „Gutači daha“, kao primere jednako uspelih celina, ali posao selektora jeste da od najboljih odabere najbolju, i u tom procesu će svakako odlučivati male razlike. Teško je odrediti merne jedinice za sve to, ipak govorimo o književnosti, a ne o sportu, tako da ostavljam mogućnost za malu dozu ličnog ukusa i preferenci, iako sam se zaista svojski trudio da dugme za objektivnost sve vreme bude uključeno.

Uprkos tome što je roman sada već viševekovna zvezda književnosti, format kom, čini se, autori najviše streme i kom je publika, ili ako ne ona, onda svakako izdavačka industrija, najnaklonjenija, kratka priča će ostati da živi i da se razvija, jer predstavlja jednu od najčistijih i najefektnijih pripovednih formi, duboko usađenu u naše biće još od vremena u kom smo, okupljeni uveče oko vatre, razmenjivali iskustva i puštali mašti na volju. Konkursi kao što je ovaj svakako doprinose održavanju te tradicije.

Darko Tuševljaković

Beograd, 2025.